Imtella' Diċembru 17, 2021 - Aġġornata 17 Ta' Diċembru, 2021 2:26pm Rapport: Antonia Micallef Dalgħodu waqt 'TVAM', il-Kap tat-Taqsima tal-Mard Infettiv Dr Charles Mallia Azzopardi qal li s-sitwazzjoni fl-Isptar Mater Dei b'rabta mal-pandemija mhux allarmanti, imma jaf tinbidel jekk jiżdiedu l-infezzjonijiet bil-Covid-19. Huwa qal li l-varjant Omicron huwa bid-doppju aktar infettiv mid-Delta, qed jixtered b'ferm aktar ħeffa u għalhekk huwa meqjus varjant perikoluż. Dr Mallia Azzopardi saħaq dwar il-ħtieġa li wieħed jitlaqqam, jieħu l-booster kif ukoll li jilbes il-maskra. Dr Charles Mallia Azzopardi, responsabbli mit-taqsima għall-mard infettiv fl-Isptar Mater Dei, wissa li l-ħeffa li biha qed jixtered il-varjant Omicron fil-pajjiżi kollha fejn daħal, tindika li dan se jinfetta aktar nies fil-komunità u se jkun hemm aktar nies li se jkollhom jiġu rikoverati fl-isptar milli hemm bħalissa. "Il-maġġoranza tal-pazjenti li għandna bħalissa m'għandhomx sintomi qawwija tal-Covid. Ovvjament iva għandna nies li għandhom Covid severe u qegħdin l-ITU. Biss mhux qed naraw pressjoni kbira fuq l-isptar imma s-sitwazzjoni tista' tinbidel jekk in-numru ta' infezzjonijiet jiżdiedu b'mod allarmanti fil-komunità m'hemmx dubju li persentaġġ minnhom se jidħlu l-isptar." Dr Mallia Azzopardi qal li f'Malta mhux magħruf li kien hemm persuni li mardu bil-Covid għat-tielet darba iżda hu magħruf li fuq perjodu ta' xhur, l-immunità tonqos kemm fost dawk li ħadu t-tilqima kif ukoll fost dawk li ġew f'kuntatt mal-virus. Qal li għalhekk il-booster huwa importanti. "Booster huwa ppruvat li jżid l-antibodies, by a factor of 25 mhux 25%, jiġifieri jekk għandi żewġ antibodies jiċċirkolaw f'ġismi bħalissa u ħadt il-booster, within 15 days se jkolli 50. Jekk għandi 4 se jkolli 100. Daqshekk huwa effettiv il-booster." Dr Mallia Azzopardi qal li s-sintomi tal-varjant Omicron mhumiex għalkollox l-istess bħal dawk tal-varjanti ta' qablu. Pereżempju, ma jidhirx li qed jaffettwa t-togħma u x-xamm. Is-sintomi jixbhu ferm aktar dawk tal-influwenza. Filwaqt li enfasizza l-importanza tat-tilqim u tal-booster, qal li l-maskra tibqa' essenzjali. "Hemm il-maskra u din hija ppruvata li taħdem, m'hemmx dubju, hemm ukoll iż-żamma tad-distanza soċjali u li naħsel idejja b'mod regolari. L-ebda wieħed minnhom jekk tieħdu in isolation mhu effective imma flimkien, m'hemmx dubju li jien se nżid il-protezzjoni lejja u lejn ta' madwari, b'mod sostanzjali." Mistoqsi dwar ir-reżistenza fost xi ġenituri biex ilaqqmu lil uliedhom kontra l-Covid, Dr Mallia Azzopardi qal li l-evidenza, illum ibbażata fuq biljun persuna madwar id-dinja li diġà tlaqqmu, turi li mhux qed ikun hemm problemi, lanqas fit-tfal. "Meta qed nikkunsidra x'effetti tajbin joħorġu mill-vaċċin u x'effetti ħżiena, irrid nikkunsidra kemm lili nnifsi u kemm lil ta madwari." Dr Mallia Azzopardi esprima t-tama li fil-ġimgħat li ġejjin l-influenza u l-Covid flimkien ma jitfgħux pressjoni fuq l-Isptar Mater Dei filwaqt li ta indikazzjoni li s'issa għadha ma kinitx reġistrata xi żieda allarmanti fil-każijiet tal-influwenza staġjonali.